Meksikaanse dwelmbaas El Chapo terug agter tralies – praag.co.za — 20 jaar jonk!
Pres. Enrique Pena Nieto het voor Guzman se ontsnapping uit 'n hoë sekuriteit gevangenis op 11 Julie 2015 'n stokkie gesteek voor enige uitlewering en wou eerder die Sinaloa-­dwelmkartel se baas in Mexiko verhoor.
Guzman se inhegtenisname Vrydag op die kusdorp, Los Mochis, in die Sinaloa-staat, het gehelp om Pena Nieto se aansien, halfpad in sy ses jaar lange termyn, te herstel en hy sal nie weer die risiko wil neem dat hy weer ontsnap nie.
Die vrees is geregverdig aangesien Guzman in die verlede reeds uit twee maksimum sekuriteit gevangenisse ontsnap het. Hy het in 2001 in 'n ­wasgoedtrollie en in Julie deur 'n 1,5 kilometer lange ondergrondse tonnel ontsnap.
Met min hoë sekuriteitsgeriewe beskikbaar, is Guzman teruggestuur na die Altiplano-gevangenis naby Mexikostad, waar hy die vorige keer ontsnap het.
Mexikaanse owerhede sê die kontak wat die Amerikaanse akteur Sean Penn met Guzman gehad het, het gehelp om hom vas te trek, al het hy aanvanklik daarin geslaag om 'n klopjag te ontglip op die plek waar Penn 'n onderhoud met hom gevoer het.
Penn se artikel oor Guzman is Saterdag, 'n dag na die inhegtenisname, deur die tydskrif Rolling Stone gepubliseer.
In die artikel skryf Penn oor die omvattende voorsorgmaatreëls wat getref is voordat hy die onderhoud kon voer.
Skrywer praagGepubliseer op 12 Januarie 2016 12 Januarie 2016 Kategorieë Internasionale nuus, NuusSleutelwoord dwelmbaas, El Chapo, Meksiko, VSA